《天香·纳兰容若天香满院图小像，禹鸿胪作，缪氏艺风堂旧藏》
清代·夏孙桐

金粟前身，红楼剩影，秋人别具怀抱。拥鼻诗清，袭裾麝冷，待月怀亭幽悄。

绮疏画栋，惊暗里、西风偏早。凭向冰缣证取，乌衣故家年少。

词客瓣香未杳。梦承平、仅存文藻。见说贯华阁上，虎贲重肖。

争似鸿胪笔妙。倚玉树、翩翩旧风调。长物云龛，芸绦愿保。

作者简介：宇闰枝，晚号闰庵。出身书香世家。光绪壬午举人，壬辰进士，翰林院编修。戊戌、癸卯两充会试同考官，庚子、辛丑简任四川、广东乡试副主考。丁末，出任浙江湖州知府。民国初，夏应聘入都，纂修清史稿。徐世昌辑清儒学案、晚晴簃诗汇，夏孙桐曾主其事。夏是近代著名词人，著有悔龛词。诗作有观所尚斋诗存。享年八十五岁（一八五七—一九四二）。